CELEX: 52014PC0707
Language: hr
Date: 2014-11-21
Title: Prijedlog UREDBE EUROPSKOG PARLAMENTA I VIJEĆA o stavljanju izvan snage Uredbe Vijeća (EEZ) br. 3030/93 o zajedničkim pravilima za uvoz određenih tekstilnih proizvoda iz trećih zemalja

|
			
		
		
		52014PC0707
		
			Prijedlog UREDBE EUROPSKOG PARLAMENTA I VIJEĆA o stavljanju izvan snage Uredbe Vijeća (EEZ) br. 3030/93 o zajedničkim pravilima za uvoz određenih tekstilnih proizvoda iz trećih zemalja /* COM/2014/0707 final - 2014/0334 (COD) */
			
				
		
		
			
			   	OBRAZLOŽENJE
1.           KONTEKST PRIJEDLOGA
Uredba Vijeća (EEZ) br. 3030/93 o
zajedničkim pravilima za uvoz određenih tekstilnih proizvoda iz
trećih zemalja primjenjuje se na uvoz tekstilnih proizvoda podrijetlom iz
trećih zemalja s kojima je Europska zajednica sklopila bilateralne
sporazume, potpisala protokole ili postigla druge dogovore. 
Posljednjih je godina bilateralne sporazume o
trgovini tekstilom Europska unija zadržala samo s Rusijom i Srbijom. Nakon
pristupanja Rusije WTO-u i stupanja na snagu Sporazuma o stabilizaciji i
pridruživanju sa Srbijom, izgubila se osnovna svrha Uredbe
Vijeća (EEZ) br. 3030/93.
Nadalje, Uredba Vijeća (EEZ)
br. 3030/93 upotrebljavala se za uvođenje količinskih
ograničenja za određene tekstilne proizvode podrijetlom iz Narodne Republike
Kine tijekom ograničenog vremenskog razdoblja i kako bi se u
konačnici za Kinu upotrijebio prijelazni zaštitni mehanizam vezan za
određene proizvode. Navedeni je mehanizam istekao
11. prosinca 2013. 
Stoga je radi promicanja pravne sigurnosti ovim
prijedlogom predviđeno stavljanje izvan snage Uredbe
Vijeća (EEZ) br. 3030/93.
2014/0334 (COD)
Prijedlog
UREDBE EUROPSKOG PARLAMENTA I VIJEĆA
o stavljanju izvan snage Uredbe Vijeća (EEZ)
br. 3030/93 o zajedničkim pravilima za uvoz određenih tekstilnih
proizvoda iz trećih zemalja
EUROPSKI PARLAMENT I VIJEĆE
EUROPSKE UNIJE,
uzimajući u obzir Ugovor o funkcioniranju
Europske unije, a posebno njegov članak 207.,
uzimajući u obzir prijedlog Europske
komisije,
nakon prosljeđivanja nacrta zakonodavnog
akta nacionalnim parlamentima,
djelujući u skladu s redovnim
zakonodavnim postupkom,
budući da:
(1)       Uredba Vijeća (EEZ)
br. 3030/93[1]
stupila je na snagu 9. studenoga 1993., a primjenjivala se od
1. siječnja 1993. 
(2)       Dana
22. kolovoza 2012. Ruska Federacija pristupila je Svjetskoj
trgovinskoj organizaciji. Tako je Republika
Srbija postala zadnja zemlja s kojom je Europska unija imala bilateralne
sporazume o trgovini tekstilom. 
(3)       Dana
29. travnja 2008. potpisan je Sporazum o stabilizaciji i
pridruživanju između Europskih zajednica i njihovih država članica, s
jedne strane, i Republike Srbije, s druge strane[2].
Na snagu je stupio 1. rujna 2013. Dana 1. veljače 2010. stupio
je na snagu Privremeni sporazum o trgovini i trgovinskim pitanjima između
Europske zajednice, s jedne strane, i Republike Srbije, s druge strane[3]. Otada se na Republiku
Srbiju više ne primjenjuje Uredba (EEZ) br. 3030/93.
(4)       Glava I. Uredbe
Vijeća (EZ) br. 427/2003[4]
istekla je 11. prosinca 2013. Stoga je istekla mogućnost
uvođenja zaštitnih mjera s pomoću tog mehanizma.
(5)       U okolnostima opisanima u
uvodnim izjavama 1. – 4., radi promicanja pravne sigurnosti Uredbu
Vijeća (EEZ) br. 3030/93 trebalo bi staviti izvan snage.
DONIJELI SU OVU UREDBU:
Članak 1.
Stavljanje
izvan snage Uredbe (EEZ) br. 3030/93 
Uredba (EEZ) br. 3030/93 stavlja se izvan
snage.
Članak 2.
Stupanje
na snagu i primjena
Ova Uredba stupa na snagu sljedećeg dana
od dana objave u Službenom listu Europske unije.
Ova je Uredba u cijelosti obvezujuća
i izravno se primjenjuje u svim državama članicama.
Sastavljeno u Bruxellesu
Za Europski parlament                                  Za
Vijeće
Predsjednik                                                    Predsjednik
[1]               Uredba Vijeća (EEZ)
br. 3030/93 od 12. listopada 1993. o zajedničkim pravilima
za uvoz određenih tekstilnih proizvoda iz trećih zemalja (SL L 275,
8.11.1993., str. 1.).
[2]               Sporazum o stabilizaciji i pridruživanju između
Europskih zajednica i njihovih država članica, s jedne strane, i Republike
Srbije, s druge strane (SL L 278, 18.10.2013., str. 16.).
[3]               Privremeni sporazum o trgovini
i trgovinskim pitanjima između Europske zajednice, s jedne strane, i
Republike Srbije, s druge strane (SL L 28, 30.1.2010., str. 2.).
[4]               Uredba Vijeća (EZ)
br. 427/2003 o prijelaznim zaštitnim mehanizmima vezanim za određene
proizvode za uvoz podrijetlom iz Narodne Republike Kine (SL L 65, 8.3.2003.,
str. 1.).